เปิดกลยุทธ์ลุยหุ้นสื่อสารฯ รับลูกกสทช.เตรียมเปิดประมูลคลื่นรอบใหม่
เปิดกลยุทธ์รับมือหุ้นสื่อสาร รับลูกกสทช.เตรียมเปิดประมูลคลื่นรอบใหม่ 2 โบรกฯประสานเสียงเชียร์ซื้อ “ADVANC”
27 มิ.ย. 2561

ผู้สื่อข่าวรายงานว่า ภายหลังจากที่ นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) กล่าวว่า ที่ประชุม กสทช.เห็นชอบข้อเสนอของคณะอนุกรรมการกลั่นกรองด้านโทรคมนาคมให้จัดการประมูลคลื่นความถี่ 900 เมกะเฮิร์ตซ (MHz) ในวันที่ 18 ส.ค.และจัดการประมูลคลื่นความถี่ 1800 MHz ในวันที่ 19 ส.ค.นี้
พร้อมกันนั้น ยังจะมีการปรับหลักเกณฑ์ในการประมูลคลื่น 1800 MHz โดยแบ่งใบอนุญาตที่จะจัดการประมูลออกเป็น 9 ใบ ขนาดความถี่ใบละ 5 MHz ผู้ประมูลสามารถประมูลได้สูงสุด 4 ใบอนุญาต ราคาเริ่มต้นใบละ 12,486 ล้านบาท เคาะราคาเพิ่มขึ้นครั้งละ 25 ล้านบาท โดยผู้เข้าร่วมการประมูลต้องวางหลักประกันการประมูล 2,500 ล้านบาท จากเดิมแบ่งคลื่นความถี่ 1800MHz จำนวนทั้งหมด 45MHz เป็น 3 ใบอนุญาต ใบละ 15MHz อายุใบอนุญาต 15 ปี ราคาเริ่มต้นประมูล 37,457 ล้านบาท
ด้านนักวิเคราะห์ต่างมองว่าประเด็นดังกล่าวจะส่งผลดีต่อหุ้นในกลุ่มสื่อสารฯ ในแง่ของต้นทุนของค่าใบอนุญาติที่ถูกลงที่เหมาะสมกับความต้องการใช้คลื่นของบริษัท ส่งผลให้ความกังวลว่าต้นทุนดังกล่าวจะกดดันผลประกอบการหมดไป ขณะที่บริษัทจดทะเบียนจะมีคลื่นความถี่มากขึ้นเพื่อรองรับการใช้งานของลูกค้า
โดย บล.ทรีนีตี้ ระบุในบทวิเคราะห์ โดยมองว่า ภายหลังจากเมื่อวันที่ 25 มิ.ย. 2561คณะกรรมการกิจการกระจายเสียง กิจการโทรทัศน์ และโทรคมนาคมแห่งชาติ (กสทช.) ได้มีการประชุมบอร์ด วาระสำคัญคือการพิจารณาการจัดประมูลคลื่นความถี่ภายใต้สัมปทาน DTAC ที่จะสิ้นสุดสัมปทาน 15 ก.ย. 2561
ทั้งนี้ ประชุมบอร์ด กสทช. ได้อนุมัติการจัดประมูลคลื่นความถี่ 1800 MHz และ 900MHz  โดยได้มีการปรับเกณฑ์ใบอนุญาตคลื่นความถี่ 1800 MHzใหม่ เป็นการจัดประมูลใบอนุญาตละ 5 MHz จำนวน 9 ใบอนุญาตแทน โดยราคาเริ่มต้นใบอนุญาตละ12,486 ล้านบาท ผู้เข้าประมูลแต่ละรายจะประมูลได้สูงสุด 4 ไลเซนส์
“จะนำร่างหลักเกณฑ์นี้ขึ้นเว็บไซต์เพื่อเข้ากระบวนการประชาพิจารณ์ตั้งแต่วันที่ 26 – 28 มิ.ย. 2561ก่อนที่จะนำเข้าสู่การพิจารณาของบอร์ดอีกครั้งในวันที่ 2 ก.ค. 2561พร้อมกับร่างหลักเกณฑ์ประมูลคลื่น 900 MHz ที่ราคาเริ่มต้น 37,988ล้านบาท 1 ใบอนุญาต 5 MHz และนำประกาศในราชกิจจานุเบกษาในวันที่ 5 ก.ค. 2561  โดยเมื่อช่วงเช้าวันที่ 25 มิ.ย. ที่ผ่านมาดีแทคยื่นหนังสือแจ้งเป็นทางการว่าจะเข้าร่วมประมูลคลื่น 900 MHzแน่นอน”
โดยคลื่นทั้ง 2 ย่านจะเปิดให้ยื่นคำขอเข้าร่วมประมูลในวันที่ 8 ส.ค.2561  วันที่ 15 ส.ค. 2561 จะประกาศรายชื่อผู้ผ่านคุณสมบัติ ส่วนการจัดประมูลคลื่น 900 MHz จะจัดในวันที่ 18 ส.ค. 2561 และประมูล 1800 MHz วันที่ 19 ส.ค.2561
“สาเหตุที่ปรับเป็น 9 ไลเซนส์ เพราะในการเปิดรับฟังความเห็นครั้งก่อน ในเวทีประชาพิจารณ์มีข้อเสนอนี้ เดิมอนุกรรมการด้านโทรคมนาคมก็เห็นด้วย แต่บอร์ดใหญ่เห็นว่าควรยึดการประมูลตามเกณฑ์เดิม แต่เมื่อมีการเปิดประมูลแล้วไม่มีใครเข้าประมูล จึงได้ปรับขนาดใบอนุญาตตามที่มีข้อเสนอมา แล้วนำไปรับฟังความเห็นอีกครั้ง หากเปิดประมูลแล้วไม่มีใครมาก็คงรื้อเกณฑ์ใหม่ใช้เวลาอีกนาน”
ทั้งนี้ ยังคงไม่คอนเฟิร์มว่า DTAC จะเข้าประมูลคลื่น แม้จะเป็นคลื่น 900 MHz ก็ตาม เนื่องจากทาง DTAC เองแถลงว่ายังออกลูกแทงกั๊กว่าจะชัดเจนอีกครั้งหลังพิจารณาผ่านบอร์ดของบริษัท แต่เราเชื่อว่าการซอยย่อยสล็อต 1800 MHz เหลือแบนด์วิทท์ 5 MHz ออกมาให้ประมูลกัน เป็นผลดีต่อ ADVANC เนื่องจากมีความต้องการคลื่นในช่วงนี้อีกเล็กน้อยผ่านสล็อต 1740-1745/1820-1825MHz ที่ติดกับแถบคลื่นเดิมที่มีอยู่ ซึ่งมีความสะดวกในเชิงอัพเดตทางเทคนิค เพื่อเป็นประโยชน์ต่อการบริการ Data จึงขอแนะนำ ADVANC ในการลงทุนวันนี้
 
ด้าน บล.ฟินันเซีย ไซรัส ระบุในบทวิเคราะห์ โดยมองว่า กลุ่มสื่อสาร เงื่อนไขการประมูลทีผ่อนคลายขึ้นสำหรับคลื่น 1800 MHz เป็นบวกกับ DTAC ในแง่การใช้เม็ดเงินลงทุนที่ต่ำลงในการประมูล ขณะที่การนำคลื่น 900MHz กลับมาประมูลถือเป็นบวกอย่างมีนัยยะเพราะเป็นคลื่นที่ DTAC ต้องการและมีประโยชน์ในแง่การทำให้ Coverage อย่างไรก็ตามราคาประมูลคลื่น 900 MHz ที่สูงจะกดดันผลการดำเนินงานในระยะสั้น แต่เป็นบวกระยะยาวต่อความสามารถในการแข่งขัน เรายังอยู่ระหว่างทบทวนประมาณการของ DTAC ซึ่งมองว่ายังไม่จำเป็นต้องรีบเข้าลงทุน โดยถ้าเป็นกลุ่มนี้ยังชอบ ADVANC (ราคาเหมาะสม 220 บาท) และ INTUCH (ราคาเหมาะสม 67.50 บาท) มากที่สุด